Document ID: 32006R0198

ΚΑΝΟΝΙΣΜΌΣ (ΕΚ) αριθ. 198/2006 ΤΗΣ ΕΠΙΤΡΟΠΉΣ
της 3ης Φεβρουαρίου 2006
για την εφαρμογή του κανονισμού (ΕΚ) αριθ. 1552/2005 του Ευρωπαϊκού Κοινοβουλίου και του Συμβουλίου σχετικά με στατιστικές για την επαγγελματική κατάρτιση στις επιχειρήσεις
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1552/2005 του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με στατιστικές για την επαγγελματική κατάρτιση στις επιχειρήσεις (1), και ιδίως το άρθρο 7 παράγραφος 3, το άρθρο 8 παράγραφος 2, το άρθρο 9 παράγραφος 4, το άρθρο 10 παράγραφος 2 και το άρθρο 11 παράγραφος 3,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1552/2005 θεσπίζει κοινό πλαίσιο για την παραγωγή των κοινοτικών στατιστικών στοιχείων για την επαγγελματική κατάρτιση στις επιχειρήσεις.
(2)
Για την εφαρμογή του κανονισμού (ΕΚ) αριθ. 1552/2005 θα πρέπει να θεσπιστούν μέτρα σχετικά με τις απαιτήσεις δειγματοληψίας και ακρίβειας, με τις απαραίτητες διαστάσεις του δείγματος προκειμένου να ανταποκρίνεται στις απαιτήσεις αυτές, καθώς και με τις λεπτομερείς προδιαγραφές της NACE και τις κατηγορίες μεγέθους με βάση τις οποίες μπορούν να αναλύονται τα αποτελέσματα.
(3)
Η Επιτροπή θα πρέπει να προσδιορίσει τα ειδικά δεδομένα που πρέπει να συλλέγονται σχετικά με τις επιχειρήσεις που προσφέρουν ή δεν προσφέρουν κατάρτιση και με τις διάφορες μορφές επαγγελματικής κατάρτισης.
(4)
Θα πρέπει να θεσπιστούν μέτρα εφαρμογής σχετικά με τις απαιτήσεις ποιότητας των δεδομένων που πρέπει να συλλέγονται και να διαβιβάζονται για τις κοινοτικές στατιστικές επαγγελματικής κατάρτισης στις επιχειρήσεις, μέτρα εφαρμογής σχετικά με τη δομή των εκθέσεων ποιότητας και μέτρα, ενδεχομένως, που απαιτούνται για την αξιολόγηση ή τη βελτίωση της ποιότητας των δεδομένων.
(5)
Θα πρέπει να καθοριστεί το πρώτο έτος αναφοράς για το οποίο θα πρέπει να συλλεγούν τα δεδομένα.
(6)
Θα πρέπει επίσης να θεσπιστούν διατάξεις σχετικά με το κατάλληλο τεχνικό μορφότυπο και με το πρότυπο ανταλλαγής δεδομένων που διαβιβάζονται ηλεκτρονικά.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός θεσπίζει μέτρα εφαρμογής του κανονισμού (ΕΚ) αριθ. 1552/2005 σχετικά με στατιστικές για την επαγγελματική κατάρτιση στις επιχειρήσεις.
Άρθρο 2
Το πρώτο έτος αναφοράς για το οποίο θα πρέπει να συλλεγούν δεδομένα είναι το ημερολογιακό έτος 2005.
Άρθρο 3
Οι συγκεκριμένες μεταβλητές που θα πρέπει να διαβιβάζονται στην Επιτροπή (Eurostat) προσδιορίζονται στο παράρτημα Ι.
Άρθρο 4
Οι απαιτήσεις δειγματοληψίας και ακρίβειας, οι απαραίτητες διαστάσεις του δείγματος προκειμένου αυτό να ανταποκρίνεται στις απαιτήσεις αυτές, καθώς και οι λεπτομερείς προδιαγραφές της NACE και οι κατηγορίες μεγέθους με βάση τις οποίες μπορούν να αναλύονται τα αποτελέσματα, καθορίζονται στο παράρτημα ΙΙ.
Άρθρο 5
Τα κράτη μέλη είναι υπεύθυνα για τον έλεγχο των δεδομένων, τη διόρθωση των σφαλμάτων, τον κατά τεκμήριο υπολογισμό και τη στάθμιση.
Ο κατά τεκμήριο υπολογισμός και η στάθμιση των μεταβλητών ακολουθεί τις αρχές που διατυπώνονται στο παράρτημα ΙΙΙ. Η απόκλιση από αυτές τις αρχές πρέπει να αιτιολογείται διεξοδικά και να αναφέρεται στην έκθεση ποιότητας.
Άρθρο 6
Τα δεδομένα διαβιβάζονται στην Επιτροπή (Eurostat) με τους τρόπους και με το μορφότυπο που καθορίζονται στο παράρτημα IV.
Άρθρο 7
Κάθε κράτος μέλος πραγματοποιεί έλεγχο ποιότητας των δεδομένων του, του οποίου τα αποτελέσματα υποβάλλονται ως έκθεση ποιότητας. Η έκθεση ποιότητας καταρτίζεται και υποβάλλεται στην Επιτροπή (Eurostat) με τη μορφή που καθορίζεται στο παράρτημα V.
Άρθρο 8
Με σκοπό να επιτευχθεί υψηλού επιπέδου εναρμόνιση των αποτελεσμάτων έρευνας μεταξύ των χωρών, η Επιτροπή (Eurostat), σε στενή συνεργασία με τα κράτη μέλη, διατυπώνει μεθοδολογικές και πρακτικές συστάσεις και προτείνει κατευθυντήριες γραμμές όσον αφορά τη διεξαγωγή της έρευνας, οι οποίες συμπεριλαμβάνονται σε ένα «Εγχειρίδιο της Ευρωπαϊκής Ένωσης».
Άρθρο 9
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Φεβρουαρίου 2006.

Labels: 4
9
19